L 277/196
EL
Επίσημη Εφημερίδα της Ευρωπαϊκής Ένωσης
27.10.2022
(6)
Με την εκτελεστική απόφαση (ΕΕ) 2018/820 της Επιτροπής (5), η οποία έπαψε να ισχύει την 1η Ιανουαρίου 2020, χορηγήθηκε παρέκκλιση στις Κάτω Χώρες δυνάμει της οδηγίας 91/676/ΕΟΚ, ώστε να επιτραπεί η χρήση κοπριάς ζώων βοσκής σε εκμεταλλεύσεις των οποίων τουλάχιστον το 80 % είναι λειμώνες μέχρι ανώτατο όριο 230 kg αζώτου ανά εκτάριο και ανά έτος για εκμεταλλεύσεις σε νότια και κεντρικά αμμώδη εδάφη και εδάφη ασβεστούχου πηλού (loess) και μέχρι ανώτατο όριο 250 kg αζώτου ανά εκτάριο και ανά έτος για εκμεταλλεύσεις σε άλλα εδάφη.
Το 2019 η παρέκκλιση αφορούσε 18 818 εκμεταλλεύσεις, που αντιστοιχούν στο 44,7 % της συνολικής καθαρής γεωργικής γης στις Κάτω Χώρες.
(7)
Με την εκτελεστική απόφαση (ΕΕ) 2020/1073 της Επιτροπής (6), η οποία έπαψε να ισχύει την 31η Δεκεμβρίου 2021, χορηγήθηκε παρέκκλιση στις Κάτω Χώρες, ώστε να επιτραπεί η χρήση κοπριάς ζώων βοσκής σε εκμεταλλεύσεις των οποίων τουλάχιστον το 80 % είναι λειμώνες μέχρι ανώτατο όριο 230 kg αζώτου ανά εκτάριο και ανά έτος για εκμεταλλεύσεις σε νότια και κεντρικά αμμώδη εδάφη και εδάφη ασβεστούχου πηλού (loess) και μέχρι ανώτατο όριο 250 kg αζώτου ανά εκτάριο και ανά έτος για εκμεταλλεύσεις σε άλλα εδάφη.
Η διάρκεια της εν λόγω εκτελεστικής απόφασης περιορίστηκε σε 2 έτη, προκειμένου να δοθεί στις Κάτω Χώρες η δυνατότητα να εφαρμόσουν πλήρως μια ενισχυμένη στρατηγική επιβολής της νομοθεσίας για την πρόληψη της απάτης κατά την εφαρμογή της πολιτικής της χώρας για την κοπριά.
Επιπλέον, συμπεριλήφθηκαν πρόσθετοι όροι προκειμένου να διασφαλιστεί ότι το πλήθος των ζώων δεν θα αυξηθεί και προκειμένου να μειωθούν οι εκπομπές αμμωνίας στη διασπορά κοπριάς.
(8)
Στις 25 Φεβρουαρίου 2022 οι Κάτω Χώρες ζήτησαν νέα παρέκκλιση σύμφωνα με την παράγραφο 2 τρίτο εδάφιο του παραρτήματος III της οδηγίας 91/676/ΕΟΚ.
(9)
Οι Κάτω Χώρες υπέβαλαν στοιχεία (7) σύμφωνα με το άρθρο 10 της οδηγίας 91/676/ΕΟΚ τα οποία έδειξαν ότι, για την περίοδο από το 2016 έως το 2019, περίπου στο 14 % των σταθμών παρακολούθησης των υπόγειων υδάτων στις Κάτω Χώρες, οι μέσες συγκεντρώσεις νιτρικών ιόντων ήταν υψηλότερες από 50 mg/l, στο 5 % των σταθμών οι μέσες συγκεντρώσεις κυμαίνονταν μεταξύ 40 και 50 mg/l και στο 73 % των σταθμών ήταν χαμηλότερες από 25 mg/l.
Τα στοιχεία έδειξαν επίσης ότι, για την περίοδο 2016–2019, στο 99 % των σταθμών παρακολούθησης των επιφανειακών υδάτων στις Κάτω Χώρες οι μέσες συγκεντρώσεις νιτρικών ιόντων ήταν χαμηλότερες από 50 mg/l ενώ στο 96 % των σταθμών παρακολούθησης οι μέσες συγκεντρώσεις νιτρικών ιόντων ήταν χαμηλότερες από 25 mg/l.
Ωστόσο, κατά την περίοδο αναφοράς 2016–2019, το 58 % των γλυκών υδάτων ήταν ευτροφικά και το 10 % θα καθίσταντο ενδεχομένως ευτροφικά εάν δεν λαμβάνονταν μέτρα.
(10)
Τα εν λόγω στοιχεία, όπως δημοσιεύθηκαν στην έκθεση σχετικά με το άρθρο 10 της οδηγίας 91/676/ΕΟΚ (8), έδειξαν επίσης σημαντικές διακυμάνσεις μεταξύ των επαρχιών των Κάτω Χωρών και ότι σε ορισμένες επαρχίες των Κάτω Χωρών εντοπίζονται σημεία με έντονη ρύπανση που οφείλεται στις συγκεντρώσεις νιτρικών ιόντων στα υπόγεια ύδατα και με ευτροφισμό.
Στο Limburg, στο 36 % των σταθμών υπόγειων υδάτων, οι μέσες συγκεντρώσεις νιτρικών ιόντων ήταν άνω των 50 mg/l και στο 22 % οι τάσεις μεταβολής ήταν αρνητικές, ενώ το 74 % των επιφανειακών υδάτων ήταν ευτροφικά και το 16 % κινδύνευαν να καταστούν ευτροφικά εάν δεν λαμβάνονταν μέτρα.
Στο Noord-Brabant το 26 % των σταθμών υπόγειων υδάτων εμφάνισαν μέσες συγκεντρώσεις νιτρικών ιόντων άνω των 50 mg/l και το 20 % των σταθμών παρουσίασαν αρνητικές τάσεις μεταβολής, ενώ το 68 % των επιφανειακών υδάτων ήταν ευτροφικά και το 7 % κινδύνευαν να καταστούν ευτροφικά εάν δεν λαμβάνονταν μέτρα.
Στη Zeeland το 14 % των σταθμών υπόγειων υδάτων εμφάνισαν μέσες συγκεντρώσεις νιτρικών ιόντων άνω των 50 mg/l και το 47 % των σταθμών παρουσίασαν αρνητικές τάσεις μεταβολής, ενώ το 80 % των επιφανειακών υδάτων ήταν ευτροφικά και το 11 % κινδύνευαν να καταστούν ευτροφικά εάν δεν λαμβάνονταν μέτρα.
Στη Zuid-Holland το 54 % των επιφανειακών υδάτων ήταν ευτροφικά και το 17 % κινδύνευαν να καταστούν ευτροφικά εάν δεν λαμβάνονταν μέτρα.
Στη Noord-Holland το 61 % των επιφανειακών υδάτων ήταν ευτροφικά και το 19 % κινδύνευαν να καταστούν ευτροφικά εάν δεν λαμβάνονταν μέτρα.
Στην Utrecht το 24 % των σταθμών υπόγειων υδάτων παρουσίασαν αρνητικές τάσεις μεταβολής στις συγκεντρώσεις νιτρικών ιόντων, ενώ το 43 % των επιφανειακών υδάτων ήταν ευτροφικά και το 10 % κινδύνευαν να καταστούν ευτροφικά εάν δεν λαμβάνονταν μέτρα.
Στη Gelderland το 10 % των σταθμών υπόγειων υδάτων εμφάνισαν μέσες συγκεντρώσεις νιτρικών ιόντων άνω των 50 mg/l και το 15 % παρουσίασαν αρνητικές τάσεις μεταβολής.
Στο Overijssel το 18 % των σταθμών υπόγειων υδάτων εμφάνισαν μέσες συγκεντρώσεις νιτρικών ιόντων άνω των 50 mg/l και το 19 % των σταθμών παρουσίασαν αρνητικές τάσεις μεταβολής, ενώ το 67 % των επιφανειακών υδάτων ήταν ευτροφικά και το 4 % κινδύνευαν να καταστούν ευτροφικά εάν δεν λαμβάνονταν μέτρα.
Στην Drenthe το 15 % των σταθμών υπόγειων υδάτων εμφάνισαν μέσες συγκεντρώσεις νιτρικών ιόντων άνω των 50 mg/l, ενώ το 65 % των επιφανειακών υδάτων ήταν ευτροφικά και το 9 % κινδύνευαν να καταστούν ευτροφικά εάν δεν λαμβάνονταν μέτρα.
Στη Friesland το 23 % των σταθμών υπόγειων υδάτων εμφάνισαν αρνητικές τάσεις μεταβολής στις συγκεντρώσεις νιτρικών ιόντων, ενώ το 85 % των επιφανειακών υδάτων ήταν ευτροφικά.
Στο Groningen το 52 % των επιφανειακών υδάτων ήταν ευτροφικά και το 11 % κινδύνευαν να καταστούν ευτροφικά εάν δεν λαμβάνονταν μέτρα.
Στη Flevoland το 33 % των επιφανειακών υδάτων ήταν ευτροφικά.
(5) Εκτελεστική απόφαση (ΕΕ) 2018/820 της Επιτροπής, της 31ης Μαΐου 2018, για τη χορήγηση παρέκκλισης στις Κάτω Χώρες σύμφωνα με την οδηγία 91/676/ΕΟΚ του Συμβουλίου για την προστασία των υδάτων από τη νιτρορύπανση γεωργικής προέλευσης (ΕΕ L 137 της 4.6.2018, σ. 27).
(6) Εκτελεστική απόφαση (ΕΕ) 2020/1073 της Επιτροπής, της 17ης Ιουλίου 2020, για τη χορήγηση παρέκκλισης στις Κάτω Χώρες σύμφωνα με την οδηγία 91/676/ΕΟΚ του Συμβουλίου για την προστασία των υδάτων από τη νιτρορύπανση γεωργικής προέλευσης (ΕΕ L 234 της 21.7.2020, σ. 20).
(7) COM(2021) 1000 και SWD(2021) 1001 μέρος 28.
(8) COM(2021) 1000 και SWD(2021) 1001 μέρος 28.